
^  Theaterrecensenten  Hr.  Cl.  Petersen  foretog’ 

^  sig  i  Sommer,  med  Regjeringens  Understøttelse, 

ro 

—  en  Rejse  til  Paris.  »Frugten  af  sine  Studerin¬ 
ger«  paa  denne  Rejse  har  han  nedlagt  i  Fædre¬ 
landets  Feuilleton  under  Titlen  »Et  Rejseindtryk« 
og  » Théatre  frangais  og  det  kongelige  Theater<r. 
Han  bemærkede  forleden  i  en  Anmeldelse  tem¬ 
melig  bittert  om  mig ,  at  »det  Værste  var, 
at  jeg  virkelig  ikke  forstod  ham«,  —  »det 
Værste  bør  man  jo  undgaae,  og  jeg  har  der- 

c:  for  med  oprigtig  Flid  arbejdet  mig  ind  i  hans 


mærkelige  Afhandling  om  Théatre  frangais ; 


da  jeg  nu  antager,  at  flere  af  mine  indenbyes 
^og  udenbyes  Colleger  ere  ligesaa  dumme  som 
jeg,  og  heller  ikke  forstaae  ham,  haaber  jeg, 
det  ikke  vil  være  dem  uvelkomment,  at  jeg 

byder  dem  paa  et  Forsøg  til  at  »forstaae« 
Hr.  Cl.  Petersen. 

Som  i  alle  andre  Henseender  er  han  ogsaa 
som  Rejsende  en  mærkelig  ung  Mand.  Andre 
unge  Mennesker  juble  over  alt  det  Nye  de  see, 
og  ere  altid  tilbøjelige  til  at  foretrække  det 
Fremmede.  Cl.  Petersen  morer  sig  aldrig,  det 
er  det  agtværdige  yed  ham.  »Nil  admirari«, 
det  er  hans  Valgsprog  —  det  vil  da  sige,  med 
et  lille  personligt  Forbehold.  Naar  vi  følge 
ham  paa  hans  Rejse  gjennem  Hamborg, 
Hannover  og  Kolln,  mærke  vi  strax ,  at 
der  ingen  Fare  er  for,  at  Wessels  Bebrejdelse: 
Jeg  den  elskte  Danske  priser, 

At  Beskedenhed  han  viser, 

Sjælden  Dyd  i  fremmed  Land! 

Men  naar  han  for  vidt  den  driver 
Og  alt  andet  Fortrin  giver 
Den  en  Dyd  ej  nævnes  kan. 
skal  trælfe  ham;  man  maa  nu  i  det  Hele  sige 
om  Cl.  Petersen,  hvad  man  vil,  for  vidt  driver 
han  ikke  sin  Beskedenhed.  Det  Første  han 

træffer  paa  sin  Rejse  er  Hamborg*,  og  han 
udbryder  her:  »Af  Alt  hvad  jeg  har  s  eet  i 
Verden,  er  Hamborg  det  Hæsligste«..  — -  En 
lille  Bemærkning  i  Forbigaaende !  Naar  man 
ikke  huskede  Jeppes  -Replik  i  Rasmus  Monta- 
nus :  »Een  kand  have  bedre  Hoved  end  en 

anden.  Een  kand  lære  saa  meget  i  eet  Aar, 
som  andre  udi  ti«  ,  og  naar  man  ikke  stadig 
har  i  Mente,  at  Cl.  Petersen  er  en  højst  mær¬ 
kelig  ung  Mand,  saa  kunde  man  forbavses  over 
det  uhyre  Meget,  han  veed  om  de  fremmede 
Mennesker  og  de  fremmede  Lande,  efter  een 
Maaneds  Rejse  i  dem.  Paa  Rejsen  med 
Jernbanen  fra  Hamborg  til  Kolln  observerer 
han,  at  »der  i  det  tydske  Familieliv  er  en 
sædelig  Styrke  og  en  Sikkerhed  i  Forholdene, 
som  man  ikke  kan  nægte  sin  Agtelse,  men  paa 
samme  Tid  har  det  et  meget  stærkt  og  meget 
stødende  Præg  af  Tyranni  og  Sentimentalitet.« 
(Han  føjer  rigtignok  til:  »man  kan  studere  det 
i  Literaturen«  ,  men  da  han  nogle  Linier  efter 
siger:  »Literaturen  afspejler  blot  et  Folks  Fan- 

tasi  og  kun  middelbart  det  virkelige  Lir« ,  saa 
maa  jeg  vel  nok  lade  det  gaae  op  mod  hin¬ 
anden  ,  ,og  det  er  altsaa  paa  Jernbanen ,  han 
studerer  det  tydske  Familieliv.)  —  Da  han  kom¬ 
mer  til  Ko  lin  siger  han  om  denne  By:  »Stort 
skal  det  være,  men  Snavs  er  det,  endogsaa 
(føj er  han  saa  net  til)  ved  t  a  b  1  e  d  \h  6 1  e  « .  Man 
skal  nu  forresten  ikke  derfor  lade  sig  afskrække 
fra  at  spise  ved  table  d’hote  i  Kolln,  thi  hos 
denne  mærkelige  Mand  har  Ordet  »Snavs« 
ligesaalidt  som  andre  Ord  den  gjængse  Betyd¬ 
ning.  Han  forstaaer  nemlig  ved  »Snavs«  »en 
Suppe,  nogle  Kirsebær  og  otte  Gange  Kjød«. 
Paa  Gjennemrejsen  gjennem  Hannover  »føler 
han  sig  tiltrukken  af  det  Faste  og  For¬ 
nuftige  hos  den  hannoveranske  Regje- 
ring«.  Bare  han  havde  haft  Tid  til  at  gjøre 
Hannoveranerne  opmærksomme  derpaa ;  de  Stak¬ 
ler  gaae  nok  endnu  i  Blinde.  »Men,  siger 
han,  alligevel  er  Hannover  ingen  —  Konge¬ 
stad,«  nej,  »man  maa  lade  sig  noje  med  at 
kalde  Hannover  en  Greveby«,  siger  Cl.  P. — 

og  yeed  De  hvorfor?  Jo,  det  ligger  i  »dette 
Usammenhængende  (i  Bygningsstilen),  der  frem¬ 
bringer  Indtrykket  af,  at  mange  fgrskjellige 
Kulturer  ere  komne  tilrejsende  og  have  nedsat 
sig  i  Landet«.  Og  naar  mange  forskjellige 
Kulturer  have  nedsat  sig  i  Landet,  saa  er 
Hovedstaden  en  »Greveby«,  det  kan  jo  et  Barn 
begribe.  I  Hannover  gjør  han  en  overordent¬ 
lig  Mængde  politisk-metafysiske  Betragtninger ; 
de  ere  lidt  kjedelige ,  men  de  ere  vist  over¬ 
ordentlig  belærende.  Ja,  i  Hannover  er  han 
saa  glad  over  Hannoveranernes  »Yelvillie  og 
Elskværdighed«,  at  han  bliver  ganske  vred  paa 
Danmark.  Imidlertid  gjør  han  der  en  Bemærk¬ 
ning,  som  jeg  —  naar  han  vil  love  mig  ikke 
at  tage  det  op  som  en  personlig  Uartighed 
imod  ham  —  erklærer  mig*  fuldkommen  enig 
i.  Det  er  denne:  »I  Danmark  er  der  min¬ 
dre  Velvillie  end  Vrøvl;  og  Ingen  vil 
nægte,  at  man  selv  den  Dag  idag  (end- 
ogsaa  i  det  hellige  Øjeblik  han  skriver  dette)  dog 
kommer  længst  i  Danmark  med  Vrøvl.« 

Ja,  det  har  virkelig  Cl.  Petersen  selv  skre¬ 
vet!  Og  han  er  ikke  den  Mand  der  slaaer 
sig  selv  paa  Munden.  I  Kolin  beviser  han  sine 
Ords  Sandhed  praktisk.  Om  Rotscher,  den 
berømte  tydske  Dramaturg,  af  hvis  Bog  om 
Skuespilkunsten  dog  Heiberg  har  anseet  det  for 
Umagen  værdt  at  oversætte  Brudstykker  gjen- 
nem  tiere  Nummere  af  »Intelligensbladene«,  og 
af  hvem  vi  Skuespillere  dog  ogsaa  troede  at 
have  lært  Noget  —  om  Røtscher  siger  Cl. 
Petersen  i  Kolin:  »Rotscher,  der  er  det  filo¬ 
sofiske  Fingersprog  fuldkomment  mægtig,  tør 
byde  et  Publikum  det  tanketommeste  og  saa  allige¬ 
vel  det  harmløseste  (sic!)  Tøjeri  af  Verden, 
en  af  disse  Mænd ,  som  efter  at  have  læst  et 
helt  eller  et  halvt  Bibliothek  og  taget  en  Doctor- 
grad,  mener,  at  han  blot  behøver  at  trække  sit 
Skrivpapir  gjennem  en  Bogtrykker  for  at  fa¬ 
brikere  Videnskab«.  See  det  maa  Enhver  til- 
staae ,  det  er  ikke  velvilligt ,  og  Ingen  kan 
nægte  at  det  er  Vrøvl  »at  trække  sit  Skriv¬ 
papir  gjennem  en  Bogtrykker  for  at  fabrikere 

Videnskab«.  Med  samme  Velvillie  omtaler 
han  sine  Medrejsende.  Han  giver  en  humori¬ 
stisk  Skildring  tilbedste  af  en  Student  med  et 
Ar  paa  Kinden ,  og  af  en  Dame  med  Filipen¬ 
ser,  der  antager  ham  for  en  Hollænder,  (hvad 
der  nu  forresten  slet  ikke  undrer  mig) ;  han 
er  saa  humoristisk  at  lade  hende  blive  i  Troen, 
og  han  lægger  sig  derpaa  selv  noget  virkelig 
ganske  morsomt  filosofisk  Nonsens  om  Naturen 
og  Mennesket  i  Munden;  endelig  slutter  han 
denne  Scene  saaledes :  »Studenten  slikker 
sit  Ar,  man  tæller  for  tyvende  Gang 
Jomfruens  fire  Filipenser  og  sover 
ind«.  Ikke  sandt?  det  er  nydeligt.  Det  er 
denne  Mand,  der  »mønstrer«  (som  han  selv 
kalder  det)  Hauch  og  Paludan-Miiller ! ! ! 

Inden  jeg  gaaer  over  til  Clemens  Petersens 
mærkelige  Værkt  »Théatre  fran§ais  og  det 
kongelige  Theater«,  vil  jeg  meddele  mine  Læ¬ 
sere  en  interessant  Opdagelse ,  jeg  har  gjort. 
Det  er  maaskee  gaaet  Dem  som  mig,  at  De 
ikke  kunde  tænke  Dem  Noget,  som  Cl.  P. 

havde  Respekt  for  eller  gik  afvejen  eller  til¬ 
side  for;  men  vi  gjøre  ham  Uret,  det  er  ikke 
Tilfældet,  der  er  to  Ting,  han  gaaer  tilside 
for,  han  har  selv  bekjendt  det  i  sine  »Rejse- 
indtryk«.  Det  Ene  er  i  Hannover,  naar  Folk 
gaae  hurtigt,  »hurtige  Skridt  respekteres  som 
noget  Usædvanligt;  man  gaaer  tilside.« 
Det  Andet  er  i  Frankrig,  hvor  han  har  op¬ 
daget,  at  det  at  tage  i  Haanden  eller  under 
Armen  »er  ingen  betydningsløs  Vane  hos 
Franskmanden,  men  en  udtryksfuld  Form  for 
en  Følelse«.  »Naar  to  Franskmænd«  ,  siger 
han  videre,  »gaae  med  hinanden  under  Armen, 
ere  de  Venner  og  tale  fortroligt;  man  lægger 
Mærke  dertil  og  man  gaaer  tilside«.  Naar 
der  nu  bare  ogsaa  var  Noget  her  i  Danmark, 
som  han  »gik  tilside  for!!« 

Hr.  Clemens  kommer  da  til  Paris  og 
gaaer  i  Théatre  fran^ais.  —  Selv  om  De  har 
været  ofte  og  længe  i  Paris ,  De  skal  ikke 
være  bange  for  i  Clemens  Petersens  Betragt¬ 
ninger  at  finde  Noget ,  som  kunde  være  faldet 

Dem  selv  ind.  Altsaa  frisk  Mod !  Her  træffer 
De  ingen  Trivialiteter?  —  »Nu  veed  jeg 
det«,  siger  han  efter  et  Par  Ugers  Ophold  i 
Paris,  »Théatre  frangais  i  Paris  er,  lige¬ 
som  det  kongelige  Theater  i  Kjø ben¬ 
havn,  et  Theater  af  anden  Rang  og 
ikke  mere«.  —  Hos  os  andre  stakkels  Døde¬ 
lige  er  Rangen  noget  Relativt ,  og  naar  vi 
træffe  paa  det  Bedste ,  der  haves  i  en  genre, 
mene  vi ,  at  dette  er  af  første  Rang ;  ikke 
saaledes  Hr.  Clemens,  han  vil  have  »en  Idee« 
til  Sammenligning,  thi  »at  beskrive, «  siger  han, 
»eller  bedømme  en  Ting  uden  at  have  en  Idee 
til  Sammenligning,  giver  hverken  Historie  eller 
Kritik,  men  Snak«,  og  Snak,  veed  De  nok, 
kunde  det  ikke  falde  ham  ind  at  byde  os. 
»Overfor  en  saadan  almindelig  Anskuelse  af, 
hvad  et  Theater  bør  være  og  bør  yde ,  troer 
jeg«,  vedbliver  han,  »at  man  meget  vanskelig 
skulde  kunne  indrømme,  at  Théatre  francais  er 
kommet  Maalet  nærmere  end  det  kongelige 
Theater  i  Kjøbenhavn.«  Nu  havde  det  jo 

været  ganske  rart,  om  han  havde  udviklet  sin 
»Idee«,  om  han  havde  viist  os  sit  ideale  Thea- 
ter;  det  har  han  imidlertid  desværre  ikke  gjort. 
Man  skulde  jo  troe,  at  den,  der  (som  han  siger 
om  Théatre  fran^ais)  fuldstændig  løser  sin  Op¬ 
gave,  var  ved  Maalet,  forsaavidt  vi  Dødelige 
kunne  naae  det,  —  saaledes  maa  i  det  Mindste 
Æsthetiken  dømme.  Men  nu  er  det  saa  ulyk¬ 
keligt,  at  Æsthetiken  ikke  er  Højesteret, 
naaer  der  dømmes  om  et  Theater ,  og  det 
vanskeliggjør  jo  Sagen  overordentlig.  »Thi«, 
siger  Clemens  Petersen,  »hvad  er  bedst?  En¬ 
ten  at  sætte  sig  et  stort  og  ypperligt  Maal, 
som  man  rigtignok  ikke  naaer ,  eller  at  stille 
sig  en  langt  ringere  Opgave ,  og  saa  løse  den 
fuldstændig?  Moralen  vilde  strax  foretrække 
det  Første,  Æsthetiken  lige  saa  hurtig  det 
Sidste.  Men  Ingen  af  dem  er  imidlertid 
Højesteret,  hvor  Talen  er  om  et  Theater.  Og 
dette  (nemlig  at  hverken  Moralen  eller  Æsthe¬ 
tiken  er  Højesteret)  er  netop  Grundtrækket  i 
den  Forskjel,  der  er  mellem  de  to  Tlieatres 

Stilling. «  —  Hvorfor  er  Théatre  fran^ais  nu 

kun  et  Theater  af  anden  Rang?  Man  høre: 

Théatre  frangais  har  stillet  sig  den  be¬ 
stemte  Opgave  kun  at  opføre  det  nationale 
Skuespil;  i  Fremstillingen  af  dette  »kommer 
Alt  til  sin  Ret« .  Der  kan  ikke  paavises  » Svag¬ 
heder«  ved  det,  »thi  det  har  ingen«.  Denne 
Begrændsning  er  nu  begrundet  i  det  franske 
Folks  »Udvikling  og  Natur«  (det  var  altsaa 
unaturligt,  om  det  var  anderledes)  ;  de  Franske 
ere  »voxede  inderligere  sammen  med  deres 
egen  Literatur « ,  end  vi  med  vor ;  desuden: 
det  danske  kgl.  Theaters  Stilling  »at  spille 
Alt,  som  er  godt,  kan  være  meget  farlig«, 
hvorimod  Théatre  fr.’s  Stilling  kun  at  spille 
det  nationale  ogsaa  er  meget  »farlig«;  men  i 
Théatre  fr.’s  Repertoire  er  der  rigtignok  saa 
stærke  Modsætninger  (som  Racine,  Victor  Hugo, 
Moliére,  Scribe),  saa  at  de  kunne  »bære  et 
Theater«,  det  har  desuden  »fem(!)  Gange 
saa  mange  store  Skuespillere«  som  vi,  »store 
Stykker  med  mange  Personer  gaae  med  et 

Sammenspil,  vi  ikke  kjende,«  ubetydelige 
Stykker  med  »en  Fylde  og  Afrundethed,  som 
forbavser  og  henriver  En« ,  —  det  vil  da  sige: 
»Fremstillingen  af  Kj  ærlighed  en  er  uden 
Sandhed  og  uden  Indtryk«,  og  Théatre  fran- 
§ais  »kan  ikke  fremstille  det  Dæmoniske«  ;  der 
er  i  det  Hele  taget  »hele  Sider  af  det  men¬ 
neskelige  Hjerte,  hele  Rækker  af  Charakterer 
og  hele  Sfærer  af  Livsforhold,  som  det  ikke 
kan  fremstille«,  men  det  har  ingen  »Svag¬ 
heder«  og  »Alt  kommer  til  sin  Ret«.  Paa 
Théatre  frangais  seer  man  nu  navnlig  »Pie¬ 
teten«  fremstilt;  den  »tilhører  hele  Théatre 
frangais«,  uagtet  dette  Theater  »er  smittet 
af  det  Skjæve  i  Literaturen,  som  i  Reglen  ikke 
skildrer  Pieteten  smukt«  ;  thi  »tager  Litera¬ 
turen  en  skj æv  Retning,  maa  Theatret  følge 
med. « 

Det  var  ei  det!!  Den  hele  sublime  Tanke¬ 
gang  tilhører  Hr.  Clemens  Petersen  og  findes 
i  »Fædrelandet«  for  14.,  15-  og  16.  October. 

Yi  komme  dernæst  til  hans  Betragtning  af 
de  enkelte  Skuespillere  ved  Théatre  fran^ais, 
hvilken  »for  det  Meste  næstendels  er  om  muligt 
endnu  meget  mere  belærende.«  —  »Paa  vort 
Theater  (det  kgl)«  ,  siger  han,  »maae  vore 
store  Skuespillere  ofte  udtrykke  Ironi  og  Spy¬ 
dighed  saa  stærkt,  smøre  saa  tykt  paa,  thi 
den  Medspillende  kan  ikke  gjøre  Sit  til  at 
frembringe  Indtrykket«.  Jeg  forstaaer  nu  ikke 
ret,  hvorledes  det  skulde  falde  en  stor  Skue¬ 
spiller  ind  »at  smøre  tykt  paa«  med  sin  Ironi, 
fordi  den  Medspillende  ikke  »gjør  Sit«  ,  thi 
han  spiller  jo  for  det  forstandige  Publikum,  og 
ikke  for  den  uforstandige  Skuespiller;  men  det 
kommer  af,  at  jeg  har  et  rent  galt  Begreb 
om  Ironien.  Hr.  Clemens  siger:  »hvor  man 
hører  dannede  Mennesker  tale  sammen,  mær¬ 
ker  man  aldrig  Ironien,  førend  man  seer 
den  Jagede  flygte  eller  kjæmpe  fortvivlet 
imod«.  Nu  kunde  man  jo  spørge,  hvad  For¬ 
nøjelse  man  skulde  have  af  at  anvende  Ironi, 
naar  ingen  Anden,  end  den  Jagede  »kan  mærke 

det«?  Men  Hr.  Petersen  siger,  at  »det  er 
det  Rigtige«.  Det  har  han  ogsaa  seet  i 
Théatre  frangais.  »Der  udtrykkes  Sligt  s  aa 
fint  og  elegant,  at  man  Intet  mærker, 
førend  man  paa  den  Andens  Replik  foler,  at 
han  er  saaret. «  Jeg  kan  nu  saa  godt  forstaae, 
at  naar  man  kun  er  en  kort  Tid  i  Paris ,  saa 
forstaaer  man  ikke  saa  meget  Fransk,  at  man 
kan  »mærke  Ironien«,  derimod  »føler«  eller  seer 
man  nok  paa  den  Anden,  »at  han  er  saaret«  ; 
men  at  det  var  »det  Rigtige«,  det  vidste  jeg 
ikke, —  »nu  yeed  jeg  det.«  —  Samson,  den 
gamle  berømte  Skuespiller,  Rachels  og  Fleres 
Lærer  karakteriseres  saaledes  af  Hr.  Clemens 
i  »Adelsmands« -Roller :  1)  »han  gjor  ikke  en 

eneste  Gestus,«  2)  »han  bruger  ingen  Mimik,« 
3)  »hans  Ansigt  staaer  ganske  stille,«  4)  »hans 
Blik  synes  ikke  at  være  rettet  paa  Noget  som- 
helst,«  5)  »han  (som  de  andre  franske  Skue¬ 
spillere)  pointerer  sine  Replikker  meget  ofte 
med  Pavser  af  en  aldeles  utrolig  Længde.« 
Naar  jeg  undtager  dette  Sidste  »at  pointere 

med  Pavser«,  som  unægtelig  maa  have  sine 
Vanskeligheder,  saa  troer  jeg,  naar  det  kun 
kommer  an  paa  de  øvrige  Fuldkommenheder, 
at  vi  her  i  Danmark  kunne  rose  os  af  at  eje 
en  hel  Del  »Samsoner«.  —  Om  Bressant 
begynder  han  saaledes :  »Théatre  fran^ais  har 
ingen  Elsker,  Bressant  er  fodt  1816.«  Det  min¬ 
der  mig  om  Begyndelsen  af  en  Roman,  jeg 
troer  af  Johannes  Wildt:  »Arthur  rev  sig  løs 
af  sin  Moders  Arme  og  kastede  sig  i  sin  Bro¬ 
ders  ,  thi  han  var  Artilleriofficeer. «  —  Bressant, 
siger  han,  »har  mere  Routine  end  Inspiration«, 
men  i  »un  mariage  sous  Louis  XV«  spiller 
han  Marquisen  saa  man  maa  beundre  »det 
Geniale  og  Træffende  i  hans  Fantasi«,  dog  — 
»han  skylder  sin  Herre  og  Mester  Samson 
Alt«,  —  en  dygtig  Mand  til  at  instruere,  den 
Samson,  siden  han  kan  bibringe  Andre  »det 
Geniale  i  Fantasien«.  —  Leroux  (Elsker)  og 
Damerne  Piessy,  Brohan,  Fix  omtaler  han 
med  den  Ridderlighed  og  Elegance ,  som  vi 
kjende  saa  godt  herhjemmefra  hos  »de  sidste 

Dages«  Smagsdommere;  han  siger:  »Leroux 
er  tyk  som  en  Tønde,  med  et  stort,  fedt,  kugel- 
rundt  Ansigt,  uden  Pande,  uden  Næse, 
med  et  Par  Øjne  af  sort  og  lividt  Emaille  og 
et  Par  tykke ,  rødsminkede  Læber.  Naar  saa 
Forelskelsen  kommer  oyer  ham,  begynder  Email- 
len  at  rulle  op  og  ned ,  og  der  vælter  en 
Ordstrøm  frem  af  hans  Hals  med  en 
saadan  Fart,  at  det  synes  at  rive  Fed¬ 
tet  med  sig.  Det  Samme  gjælder  om  deres 
Elskerinder  Piessy,  Brohan,  Fix  o.  s.  y.« 
(Det  er  nu  forresten  ogsaa  en  Skam  at  de  tale 
det  Franske  saa  hurtigt.)  —  Se,  vide  vi  saa 
tillige,  at  man  paa  Theatre  fran^ais  »spiller 
med  lukkede  Coulisser«,  og  »at  Theatret  er 
gjort  til  en  Bage  rovn,  man  kiger  ind  i,  saa 
Øjet  med  Fortvivlelse  søger  en  Revne  eller  et 
Hul  i  Lærredet  (paa  Bagerovnen),  hvor 
Synet  kan  fare  ud,  og  Fantasien  faae  Flugt«, 
saa  troer  jeg,  vi  Alle  kunne  være  enige  om  at 
have  faaet  et  klart  Billede  af  Theatre  francais, 
og  jeg  skal  blot  til  Slutning  anføre  et  Par 

Aforismer  af  dette  mærkelige  Skrift,  som  ikke 
bør  staae  der  upaaagtede :  1)  De  danske  Stu¬ 
denter  kunne  omtrent  ligesaa  meget  Latin 
og  mere  Græsk  end  de  franske«  (han  yar 
14  Dage  i  Paris).  2)  »At  det  latinske  Sprog 
har  siddet  i  vor  Udvikling  som  Grevinden 
der  sidder  og  seer  paa,  at  Folkene  holde  Høst¬ 
gilde,  det  vil  jo  ikke  sige  meget.«  —  Lad  os 
være  rimelige,  det  vil  jo  virkelig  ikke  sige 
meget!  —  3)  »Det  er  ikke  for  Ingenting,  at 
»Jean  de  France«  netop  er  skrevet  paa  D  an  s  k. « 
—  Det  vilde  jo  blandt  Andet  være  underligt, 
om  det  var  skrevet  paa  Fransk!  Og  endelig 
den  slaaende  Sandhed  af  Hr.  Clemens,  som  vel 
Ingen  vil  vove  at  betvivle:  »Man  kunde  blive 
ved  i  det  Uendelige!«  —  Nu  inaa  man 
haabe,  at  Regjeringen  ret  snart  sender  Hr. 
Petersen  bort  igjen  (helst  lidt  langt  bort) ,  for 
at  vi  kunne  faae  lige  saa  god  Besked  om  tiere 
Theatre,  —  hvem  kan  vide,  maaskee  lærte  vi 
da  engang*  et  Theater  af  første  Rang  at 
kjende ! 


18 


Nej,  men  nu  alvorlig  talt:  Naar  man  har 
fortæret  en  saadan  Vælling  af  intensivt  Vaas, 
hvori  der  svømmer  en  hel  Del  uformede  filo¬ 
sofiske  tydske  Klumper,  som  denne  Litera- 
turens  »Jane«  ugentlig  bringer  til  os  i  sin 
Madspand,  kan  det  s  aa  undre  Nogen,  om  Skue¬ 
spilleren  slaaer  Hænderne  sammen  og  siger  med 
Marcelline:  »Herregud!  Er  det  Dem,  som  skal 
dømme  os?«  —  Og  er  det  ikke,  som  om  det 
var  igaar  og  ikke  for  over  100  Aar  siden,  at 
Holberg  sagde:  »Jeg  haver  paa  nogen  Tid  seet 
unge  Personer,  førend  de  have  faaet  Skjæg 
paa  Hagen  at  føre  Pennen  i  de  delikateste 
Materier.  Det  er  om  saadanne,  som  man  bor 
sige  med  David  :  »Laderde  m  blive  iJericho, 
indtil  deres  Skjægge  voxe.« 

